1Engka séuwa esso naobbii Yésus iya seppulo duwa ana’ gurun-Na maddeppungeng. Nanawéréngngi mennang kuwasa untu’ paddésu’i roh-roh majaé sibawa pajjappai sininna rupa-rupanna lasaé enrengngé sininna rupanna tau sala-salangngé watakkaléna.
2Asenna iyaro seppuloé duwa rasul iyanaritu: mammulangngé, Simon (iya ritasengngétto Pétrus) sibawa silessurenna Andréas, nainappa Yakobus sibawa silessurenna Yohanés, iyanaritu ana’-ana’na Zébédéus.
3Purairo, Pilipus nenniya Bartoloméus, sibawa Tomas kuwaéttopa Matius, passinge’ simaé, enrengngé Yakobus ana’ Alféus sibawa Tadéus;
4paccappurenna Simon, si Patriot sibawa Yudas Iskariot iya bali’bellariyéngngi Yésus.
5Nainappa nakirinni Yésus iyaro seppuloé duwa rasul sibawa lolongeng panunju’-panunju’éwé, "Aja’ mulao ri daérana sining tau tenniyaé tau Yahudi. Aja’to ri kota-kotana tau Samariaé.
6Iyakiya laono risining tau Israélié, lebbi-lebbipi ri iya maneng pusaé.
7Powadangngi mennang makkedaé dé’na namaitta napparénta Allataala selaku Arung.
8Pajjappai sining tau malasaé; patuwoi sining tau iya mate’; pajjappai sining tau iya malasa oli mappakatautaué, sibawa paddésu’i sétangngé. Purani mutarima manenro sibawa cuma-cuma. Jaji abbéréyang towi sibawa cuma-cuma.
9Aja’ mutiwi dowi ulaweng, dowi péra’, iyaré’ga muwi dowi tembaga.
10Aja’to mutiwi sépu-sépu passidekka, iyaré’ga duwallampa pakéyang untu’ laommu, iyaré’ga sapatu, iyaré’ga tekkeng. Saba’ tau majjamaé, sitonget-tongenna harusu’i ritanggung apparelluwanna.
11Rékko lettu’ko ri kotaé iyaré’ga ri kampongngé, sappako séddi tau iya maéloé tarimako. Onrono silaong iyaro narapi joppasiko.
12Ri wettu muttama’mu bolaé, akkedako, ‘Tennapodo Puwangngé barakkakiko!’
13Rékko natarimako sining tauwé ri bolaéro, leppessanni siya pappassalama’muro tette ri mennang. Iyakiya rékko dé’ natarimako mennang, gettengngi lisu iyaro pappassalama’mu.
14Rékko bolaé iyaré’ga kotaé dé’ namaélo tarimako iyaré’ga dé’ namaélo méngkalingako, salaiwi iyaro onrongngé sibawa akkeppikengngi awunna palakajému.
15Engngerangngi! Ri Esso Kiyame’, sining taunna Kota Sodom sibawa Gomora lebbi gampangngi matu riyaddampengeng ri Allataala, naiya sining tau ri kotaéro."
16"Pénessaiwi iyaé: Ukirikko pada-pada bimbala’é ri tengnga-tengngana asu ale’é. Harusu’ko matike’ pada-pada ulaé sibawa matinulu pada-pada jangang-jangangngé.
17Jaga-jagako, saba’ ritikkekko matu naripangolo ri Mahkamana Agamaé. Risissako matu risining bola assompangngé.
18Ritiwiko matu ri yolona panguwasa-panguwasaé sibawa sining arungngé nasaba maccowéko ri Iyya. Na iyanaro kasempatammu mabbéré asabbiyang passalenna alé-Ku lao ri mennang sibawa risining tau dé’é naissengngi Allataala.
19Iyakiya rékko ritiwiko untu’ riyadéléki, aja’ mubata-bata passalenna aga harusu’ mupowada, iyaré’ga pékkugiko harusu’ mabbicara. Saba’ aga iya harusu’é mupowadaro, ripaissengiko matu ri wettunna.
20Nasaba iya mabbicaraé ri wettuéro tenniya iko, sangadinna Rohna Ambo’é ri surugaé, na iko nallalengi.
21Kajajiyangngi matu makkedaé nabbéréyangngi matu tauwé silessurenna untu’ riyuno. Naiyatoro matu kajajiyang ri ambo’é sibawa ana’na. Ana’-ana’é naéwai matu indo’ ambo’na, sibawa nabbéréyangngi mennang untu’ riyuno.
22Ribenciko matu ri sininna tauwé nasaba muwaccowéri-Ka. Iyakiya tau iya tahangngé lettu ri paccappurenna ripassalama’i matu.
23Rékko ripanrasa-rasako riséddié kota, lariko ri kota rappina. Upaissengiko: Riwettu dé’napa napura maneng mujoppai kota-kotana Israélié, engkani polé Ana’na Tolinoé.
24Ana’ gurué dé’ nalebbi battowa naiya gurunna. Na séddié pattumani dé’ nalebbi battowa naiya puwanna.
25Cuku’ni rékko séddié ana’ guru mancajiwi pada-pada gurunna, sibawa séddié pattumani pada-pada puwanna. Rékko riyasengngi Béélzébul kapala kaluwargaé, apalagi silise bolana. Riyasengngi matu mennang iya lebbi majaéppasi!"
26"Aja’ mumétau ri tolinoé. Dé’ gaga tassubbu iya dé’é napaita matu, sibawa dé’ gaga iya rirahasiyakangngé iya dé’é naribongkara’ matu.
27Aga iya Upowadaé ri laleng pettangngé harusu’i mupakkoling ri laleng tajangngé ri lakessoé. Sibawa aga ribicikengngé ri daucculimmu, appallebbangengngi iyaro pédé’ malowang!
28Aja’ mumétau lao ri mennang iya mpunoéngngi tubué, iyakiya dé’ namakuwasa mpunoi nyawaé. Etauko ri Allataala iya makuwasaé pabbinasai tubué nenniya nyawaé ri laleng ranaka.
29Duwakkaju dongi wedding riyelli sibawa dowi kaminang baiccu’é. Namuni makkuwaro dé’ gaga muwi sikaju sempé ri tanaé rékko dé’ napuwéloi Ambo’mu.
30Muwi jumellana gemme’mu ri ulummu pura manetto ribilang.
31Rimakkuwannanaro aja’ mumétau! Lebbi mangke’ko naiya manu’-manu’ dongiéro!"
32"Nigi-nigi mangakuiwi ri yolona tau maégaé makkedaé maccowéi ri Iyya, Uwangakui towi ri yolona Ambo’-Ku ri surugaé.
33Iyakiya nigi-nigi massakkarekka ri yolona tau maégaé makkedaé maccowéi ri Iyya, Uwassakkareng towi ri yolona Ambo’-Ku ri surugaé."
34"Aja’ muwasengngi makkedaé tiwi-Ka adaméngeng ri linoé. Dé’ Utiwi adaméngeng, iyakiya assipangéwangeng.
35Engkaka polé nassabariwi ana’ worowané naéwai ambo’na, ana’ makkunraié naéwai indo’na, sibawa ménéttu makkunraié naéwai matuwa makkunrainna.
36Ya, iya mancajiyé matu bali kaminang battowaé iyanaritu anggota kaluwargata.
37Tau iya mamaséiyéngngi ambo’na iyaré’ga indo’na lebbi na Iyya, dé’ nasitinaja mancaji ana’ guruk-Ku. Makkuwatoro tau iya mamaséiyéngngi ana’ worowanéna iyaré’ga makkunrainna lebbi na Iyya.
38Sibawa tau dé’é namaélo méssangngi sallina nanaccowéri-Ka, dé’ nasitinaja mancaji ana’ guruk-Ku.
39Tau linrungiyéngngi atuwonna, ateddéngengngi matu atuwonna, iyakiya tau iya ateddéngengngé atuwong nasaba matinului ri Iyya, nalolongengngi matu atuwonna."
40"Tau iya tarimaékko, natarima-Ka. Na tau iya tarimaék-Ka, natarimai iya suroék-Ka.
41Tau iya tarimaéngngi nabié nasaba nabiwi, tarimai matu saro séddié nabi. Na niga tarimai séddié tau iya makessingngé nasaba makessingngi, tarimai matu saro séddié tau iya makessingngé.
42Nigi-nigi mappainung, namuni uwai keccé bawang lao ri sala séddinna tau polé risining tau matunaéwé, nasaba ana’ guruk-Kui, ateppe’no pasti natarimai matu sarona!"
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn